UNICEF ວ່າ ອັດຕາການຕາຍ ຂອງເດັກຕໍ່າກວ່າ 5 ປີ ຫຼຸດລົງຢ່າງຫຼວງຫຼາຍ
ອົງການ UNICEF ກ່າວວ່າ ອັດຕາການຕາຍ ຂອງເດັກນ້ອຍຕໍ່າກວ່າ 5 ປີ ຢູ່ສປປ ລາວ ໄດ້ຫຼຸດລົງ 72 ເປີເຊັນ ໃນໄລຍະ 20 ປີຜ່ານມານີ້.
ອົງການກອງທຶນເດັກ ສະຫະປະຊາຊາດ ຫຼື UNICEF ກ່າວວ່າ ອັດຕາການຕາຍຂອງເດັກອາຍຸຕໍ່າກວ່າ 5 ປີໄດ້ຫຼຸດລົງຢ່າງຫຼວງ ຫຼາຍ ໃນຮອບ 20 ປີຜ່ານມານີ້ ອົງການ UNICEF ກ່າວວ່າ ໃນປີ 2011 ຜ່ານມານີ້ ມີເດັກນ້ອຍ ອາຍຸຕໍ່າກວ່າ 5 ປີ ຈຳນວນ 6 ລ້ານ 9 ແສນຄົນເສຍຊີວິດສົມທຽບ ໃສ່ 12 ລ້ານຄົນໃນປີ 1990 ຄືຫຼຸດລົງປະມານ 41% ກວ່າໆ ອົງການ UNICEF ເວົ້າວ່າ ອັດຕາການຕາຍທີ່ຫຼຸດລົງຂອງພວກ ເດັກນ້ອຍຕໍ່າກວ່າ 5 ປີ ສ່ວນນຶ່ງກໍແມ່ນເປັນຍ້ອນ ບັນປະເທດທີ່ ທຸກຍາກຈຳນວນນຶ່ງຮັ່ງມີຂຶ້ນກວ່າເກົ່າ ແຕ່ສ່ວນນຶ່ງນັ້ນແມ່ນເປັນ ຍ້ອນໄດ້ຮັບຄວາມຊ່ອຍເຫຼືອທີ່ແນເປົ້າໝາຍໃສ່ການສົ່ງເສີມໃຫ້ ລູກກິນນົມແມ່ແລະການຊັກຢາວັກຊີນປ້ອງກັນພະຍາດຕ່າງໆ ບັນດາປະເທດ ທີ່ມີອັດຕາການຕາຍຂອງພວກເດັກນ້ອຍ ອາຍຸຕໍ່າກວ່າ 5 ປີຫຼຸດລົງຫຼາຍທີ່ ສຸດນັ້ນ ແມ່ນພວກປະເທດທີ່ໄດ້ຮັບການຊ່ອຍເຫຼືອຈາກຕ່າງປະເທດຫຼາຍທີ່ສຸດ ທ່ານ David Bull ຜູ້ອຳນວຍການອົງການ UNICEF ຂອງອັງກິດກ່າວວ່າ ອີງຕາມລາຍງານ ຂອງອົງການ UNICEF ທີ່ຫາກໍນຳອອກເຜີຍແຜ່ ແຈ້ງວ່າ ອັດຕາການ ຕາຍຂອງເດັກນ້ອຍ ອາຍຸຕໍ່າກວ່າ 5 ປີຢູ່ລາວ ໃນຊ່ວງປີ 1990 ຫາ 2011 ໄດ້ຫຼຸດລົງ 72% ຢູ່ຕີມໍຕາເວັນອອກຫຼຸດລົງ 70% ແລະໄລບີເຣຍ ຫຼຸດລົງ 68% ສຳຫຼັບລາວອັດຕາການຕາຍຂອງພວກເດັກນ້ອຍທີ່ມີອາຍຸຕໍ່າກວ່າ 5 ປີໄດ້ຫຼຸດຈາກ 148 ຄົນ ຕໍ່ເດັກ 1000 ຄົນໃດ ທີ່ເກີດມາມີຊີວິດ ໃນປີ 1990 ລົງມາເປັນ 42 ຄົນ ຕໍ່ເດັກທຸກ 1000 ຄົນ ໃນປີ 2011 ອົງການ UNICEF ກ່າວວ່າ ສາເຫດສຳຄັນ 5 ຢ່າງ ທີ່ພາໃຫ້ພວກເດັກນ້ອຍອາຍຸຕໍ່າກວ່າ 5 ປີເສຍຊີວິດກໍມີຮວມທັງໂຣກປອດບວມທີ່ປະກອບເປັນ 18% ບັນຫາຊັບຊ້ອນກ່ອນຄອດ 14% ໂຣກຖອກທ້ອງ 11% ບັນຫາຊັບຊ້ອນເວລາຄອດ 9% ແລະໄຂ້ຍຸງ 7%